Jeg har været udsat for vold, det slog retten fast i januar. Derfor burde det glæde mig at se, hvordan Papes kæreste, Josue Vasquez, fik samme retfærdighed, som jeg gjorde. Men det gør det desværre ikke. For sagen og dens forløb er undtagelsen og ikke normen.

Manden, der slog Josue, er uddannet advokat, og der var ingen beviser for, at volden skulle være en hadforbrydelse. Alligevel blev advokaten varetægtsfængslet med det samme, selv om der ikke var beviser for, at det var nødvendigt. Sagen kom lynhurtigt for retten, og manden fik en udvisningsdom, indrejseforbud og 40 dages ubetinget fængsel. Det er 10 dage mere end den standardstraf, som Højesteret i 2011 dikterede, at et knytnæveslag skulle give. Sagen er forløbet hurtigt, og straffen var hård. Problemet er, at det kun er i justitsministerens kærestes sag, at situationen håndteres sådan.

Da jeg blev udsat for vold, var det ikke under en tur i byen og med alkohol som undskyldning. Jeg blev bevidst opsøgt og forfulgt af en bilist. Herefter blev jeg udsat for et knytnæveslag. Det krævede ikke en læge for at bevise, at jeg havde været udsat for vold, der var adskillige beviser. Samtidig var manden tidligere dømt. Men han blev ikke varetægtsfængslet, faktisk vidste han i flere måneder ikke, at han overhovedet var blevet anmeldt.